তৃণমূল বিএনপির প্রার্থী ও সমর্থকদের হুমকি দেওয়া হচ্ছে: তৈমুর
তৃণমূল বিএনপির অভিযোগ, নির্বাচনের আগে সারাদেশে দলটির প্রার্থী ও সমর্থকদের হুমকি ও ভয়ভীতি দেখানো হচ্ছে।
আজ মঙ্গলবার ঢাকায় দলীয় কার্যালয়ে এক সংবাদ সম্মেলনে তৃণমূল বিএনপির সদস্য সচিব তৈমুর আলম খন্দকার এ দাবি করেন।
তিনি বলেন, 'আমাদের সমর্থকরা বিভিন্নভাবে হুমকির সম্মুখীন হচ্ছে, প্রতিকূল পরিস্থিতির স্বীকার হচ্ছে। কিছু কিছু ঘটনা যদি এখনি নিয়ন্ত্রণে আনা না যায় তাহলে পরিস্থিতি নিয়ন্ত্রণহীন হয়ে যাবে।'
'শেখ হাসিনা আপনি সরকারকে নিয়ন্ত্রণ করছেন, আইনশৃঙ্খলা বাহিনী আপনার নিয়ন্ত্রণেই আছে। এসব ঘটনা নিয়ন্ত্রণ করেন,' বলেন তৈমুর।
তিনি অবৈধ অস্ত্র উদ্ধার ও যারা গত নির্বাচনকে বিতর্কিত করেছে তাদের বিরুদ্ধে আইনানুগ ব্যবস্থা নেওয়ার দাবি জানান।
তিনি বলেন, এসব দাবি পূরণ না হলে আগামী নির্বাচন সুষ্ঠু হওয়ার সম্ভাবনা নাই।
তৈমুর বলেন, 'শেখ হাসিনা যদি এসব পরিস্থিতি নিয়ন্ত্রণ করতে না পারেন, তাহলে সুষ্ঠু নির্বাচন হবে না।'
তৃণমূল বিএনপির প্রার্থীরা দেশের বিভিন্ন আসন থেকে ১৫১টি মনোনয়নপত্র জমা দিয়েছেন। যার মধ্যে ১৩৯টি নির্বাচন কমিশন বৈধ ঘোষণা করেছে।

তৃণমূল বিএনপির অভিযোগ, নির্বাচনের আগে সারাদেশে দলটির প্রার্থী ও সমর্থকদের হুমকি ও ভয়ভীতি দেখানো হচ্ছে।